Doček Nove godine na newyorškom Times Squareu
Kad staklena kugla dođe do podnožja, stiglo je i novo ljeto. Kliče se 'Sretna Nova godina'; lete konfete, pjeva tradicionalna novogodiš
Odlazimo na Times Square – jedan od najpoznatijih trgova New Yorka – gdje se večeras okupljaju stotine tisuća ljudi. Tiskaju se jedni pokraj drugih i čekaju ponoć – odlazak stare i rađanje nove godine. Okupljeni broje sekunde do ponoći dok se staklena kugla na Times Squareu spušta iz tmine. Netko je jednom rekao kako kugla izgleda kao tisuće plamenih zvijezda. Netko drugi ju je usporedio s ogromnom svijetlom pahuljicom snijega. Kad kugla dođe do svog podnožja, stiglo je i novo ljeto. Ljudi kliču 'Sretna Nova godina' i u zrak bacaju konfete. Plešu i pjevaju tradicionalnu novogodišnju pjesmu prijateljstva Auld Lang Syne. Svake godine ljudi počnu stizati na Times Square još za dana. Nakon što padne noć, obično oko šest sati, newyorška 'novogodišnja kugla' podiže se na svoj najviši položaj. Do tog vremena već se tamo nalaze i deseci tisuća ljudi. Kad se uključi struja i žaruljice na kugli zasvijetle, mogu se čuti brojni uzdasi oduševljenja. Nakon toga svi čekaju da se ta prekrasna kugla spusti. Ovom događaju zajedno nazoče cijele obitelji i skupine prijatelja. Prva novogodišnja proslava na Times Squareu održana je još 1904. godine. Vlasnici jedne zgrade na tom trgu održali su svoju novogodišnju proslavu na krovu njihova nebodera. Tri godine nakon toga glasovita newyorška kugla po prvi se put spustila na tom neboderu. I otada svake je godine spuštana osim dvije godine tijekom drugog svjetskog rata – 1942. i 1943. Tih godina gomila se još uvijek ukupljala na Times Squareu, ali je dolazak novog ljeta obilježila minutom tišine. Nakon toga zazvonilo je zvono s jednog vozila na trgu. Ne plaća se ulaznica da bi se nazočilo dočeku Nove godine na Times Squareu. Međutim, neki dočeci mogu biti prilično skupi – mnogi Amerikanci dočekuju novu godinu u restoranima. Neki pak vole dočakati Novu godinu ploveći na brodu. Primjerice u Chicagu ljudi mogu izabrati između nekoliko krstarenja po jezeru Michigan. U njih je uključena hrana, piće, ples i sve ostalo što ide uz doček Nove godine. U San Diegu u Kaliforniji, jedna brodarska kompanija nudi doček Nove godine na Pacifiku. Cijena – preko sto dolara po osobi. Za mnoge, na žalost, novogodišnji doček znači i prekomjernu konzumaciju alkohola. Američko nacionalno vijeće za sigurnost stoga svake godine upozorava da stotine ljudi gine u prometnim nesrećama tijekom ovog praznika. Posljednjih godina opasnost od nesreća dovela je do jednog novog običaja koji je nazvan 'unaprijed određeni vozač', odnosno određivanje osobe koja tijekom proslave ne pije alkohol, a poslije ostale razvozi njihovim kućama. Mnogi američki gradovi taj dan svojim građanima nude i besplatnu vožnju taksijem. Neki pak Amerikanci dočekuju Novu godinu na zabavama gdje se ne konzumira alkohol. Više od 220 američkih gradova priređuje takve zabave. Umjetnici u Bostonu, u saveznoj državi Massachusetts, započeli su takvu tradiciju 1976. godine kad su željeli dočekati Novu godinu, ali po mogućnosti bez bučnih zabava na kojima se konzumira alkohol. Tako su organizirali glazbene i druge umjetničke programe kako bi proslavili ovaj praznik. Stanovnici Bostona danas mogu izabrati preko 250 izvedbi i izložbi po cijelom gradu. Mogu promatrati ogromne skulpture načinjene od leda. Obitelji mogu rano tijekom večeri promatrati vatromet. A poslije vatromet osvijetli ponoćno nebo iznad bostonske luke. Nakon dočeka Nove godine, 1. siječnja je za Amerikance obično prilično miran dan. Mnogi od njih često ga provedu kod kuće, gledaju utakmice američkog nogometa na televiziji – u tim utakmicama igraju neke od najboljih sveučilišnih momčadi. Jedna od najglasovitijih takvih utakmica je Rose Bowl u Pasadeni, u Kaliforniji. Uoči utakmice održava se Parada ruža, kojom prilikom kroz grad prolaze mnogobrojna vozila- platforme, potpuno prekrivena šarenim papriom ili cvijećem. Poduzeća, razne organizacije, sveučilišta i gradske vlasti plaćaju tisuće dolaru za izradu tih platformi. Milijuni ljudi prate ovaj živopisni događaj putem televizije. Druga glasovita parada odvija se na drugom kraju zemlje, u Philadelphiji, u Pennsylvaniji. Ovaj grad održava svake Nove godine Paradu Mummera, koji se odjenu u vrlo neobične kostime i prekriju svoja lica s maskama. Idu u povorci kroz grad i sviraju različite glazbene instrumente. U nekim dijelovima zemlje, djeca i odrasli još uvijek idu od kuće do kuće i slijede drevni koledarski običaj 1. siječnja. Idu od kuće do kuće i pjevaju prijateljima i susjedima, želeći im sreću i ljubav u Novoj godini. A vama, štovani slušatelji - bez obzira na koji način dočekujete Novu godinu - želimo da ova sljedeća bude izuzetno sretna.